ไฟแนนซ์ทูเดย์
...การเจรจาขอซื้อหุ้นธนาคารแลนด์ แอนด์ เฮ้าส์ ของกลุ่มซีพี เซอร์ไพรส์นายแบงก์เล็กน้อย เพราะต่างไปเพ่งเล็งพันธมิตรที่เป็นต่างชาติ เลยไม่ได้นึกถึงกลุ่มทุนไทยขนาดใหญ่ที่มีศักยภาพ อย่างกลุ่มซีพี ที่ยังไม่เคยมีธุรกิจธนาคารพาณิชย์ในมือ
3 พ.ย. 2557

...การเจรจาขอซื้อหุ้นธนาคารแลนด์ แอนด์ เฮ้าส์ ของกลุ่มซีพี เซอร์ไพรส์นายแบงก์เล็กน้อย เพราะต่างไปเพ่งเล็งพันธมิตรที่เป็นต่างชาติ เลยไม่ได้นึกถึงกลุ่มทุนไทยขนาดใหญ่ที่มีศักยภาพ อย่างกลุ่มซีพี ที่ยังไม่เคยมีธุรกิจธนาคารพาณิชย์ในมือ 
ดีลนี้จะสำเร็จหรือไม่ ขึ้นอยู่กับ 2 ปัจจัย คือ ราคา และแผนธุรกิจของธนาคารที่ทางแบงก์ชาติกำลังพิจารณาอยู่ 
ถามใจ ดร.ประสาร ไตรรัตน์วรกุล ผู้ว่าการแบงก์ชาติ ว่าคิดอย่างไรกับดีลนี้ อาจารย์ประสารยิ้มอย่างเดียว 
...ทางฝั่งแบงก์แลนด์ฯ นั้น เดอะตึ๋ง อนันต์ อัศวโภคิน เจ้าพ่อแลนด์ แอนด์ เฮ้าส์ ผู้ถือหุ้นใหญ่ ยกให้ท่านประธานแบงก์ รัตน์ พานิชพันธ์ เป็นหลักในการเจรจา แต่ที่แน่นอนคือ หุ้นที่จะขายให้พันธมิตรนั้นขายไม่หมด ทางกลุ่มแลนด์ฯ ขอถือติดปลายนวมไว้บ้าง เพื่อเป็นฐานสำหรับธุรกิจของกลุ่มฯ ตามความตั้งใจเดิม 
...ไม่เกินกลางเดือนนี้ จะรู้ผลการสอบสวนการผิดวินัยของ คนิสร์ สุคนธมาน กรรมการผู้จัดการ ธนาคารเพื่อการส่งออกและนำเข้าแห่งประเทศไทย หรือเอ็กซิมแบงก์ โดย รมว.คลัง สมหมาย ภาษี ขอให้บอร์ดแบงก์หยุดเรื่องการต่ออายุในตำแหน่งเอ็มดีแบงก์ไปก่อน แม้คณะกรรมการชุดเก่า ที่มี ประสงค์ พูนธเนศ อธิบดีกรมสรรพากร เป็นประธานจะมีมติต่ออายุล่วงหน้าไปแล้วก็ตาม
...ลือกันกระหึ่มวงการว่า หาก คนิสร์ ไม่ได้รับการต่ออายุ ก็ต้องสรรหาเอ็มดีคนใหม่ รอบนี้อาจได้ สมพร จิตเป็นธม อดีตรองกรรมการผู้จัดการเอ็กซิมแบงก์ ที่ไขก๊อกออกไป หลังสมัครแข่งขันเป็นเอ็มดีเอ็กซิมแบงก์รอบที่แล้ว แต่ไม่ได้รับคัดเลือก 
สมพร ออกไป สมัครเป็นเลขาธิการ กองทุนการออมแห่งชาติ (กอช.) ที่ถูกผลักดันให้ออกมาโดยรัฐบาลประชาธิปัตย์ เขาได้รับการคัดเลือกแต่ยังไม่ทันได้เข้าทำงานก็มีอันต้องตกงานเพราะขุนคลังของรัฐบาลยิ่งลักษณ์ เดอะโต้ง กิตติรัตน์ ณ ระนอง ไม่เห็นด้วยที่จะตั้งกองทุนนี้ แต่จะให้เอากองทุนนี้ไปเป็นส่วนหนึ่งของกองทุนประกันสังคม
ตอนนี้สมพรเป็น กรรมการและรักษาการผู้จัดการ บริษัท ยูนิค ไมนิ่ง เซอร์วิสเซส รอบนี้หากลงสมัคร คาดว่าจะได้เปรียบคู่แข่งคนอื่น เพราะเป็นลูกหม้อทำงานที่เอ็กซิมแบงก์ตั้งแต่ หม่อมอุ๋ย ม.ร.ว.ปรีดิยาธร เทวกุล เป็นกรรมการผู้จัดการ